ซีตาน

**ซีตาน** (จีน:; พินอิน: Xīdān) เป็นย่านการค้าดั้งเดิมที่สำคัญในปักกิ่ง ประเทศจีน ตั้งอยู่ในเขตซีเฉิง

ย่านการค้าซีตานประกอบด้วยจัตุรัสวัฒนธรรมซีตาน ถนนซีตานเหนือ รวมถึงซูเปอร์มาร์เก็ตและห้างสรรพสินค้าหลายแห่ง จัตุรัสวัฒนธรรมซีตานถือเป็นสถานที่จัดงานวัฒนธรรมที่ใหญ่ที่สุดและมีแหล่งชอปปิงอยู่ใกล้เคียงย่านกลางเมืองปักกิ่ง

## พื้นที่
ซีตานครอบคลุมพื้นที่ประมาณ 80 เฮกตาร์ (197.7 เอเคอร์) ในเขตซีเฉิง

## ชื่อ

ชื่อซีตาน (แปลตามตัวอักษรว่า "เดี่ยวตะวันตก") มีที่มาจากไผฟางที่เคยตั้งอยู่บนถนนสายหนึ่งในบริเวณนั้น ในบริบทนี้ชื่อ "ซีตาน" จึงหมายถึงไผฟางเดี่ยว () ที่ตั้งอยู่ทางฝั่งตะวันตก () ของเมือง

ไผฟางดังกล่าวได้รับการสร้างขึ้นใหม่ใน ค.ศ. 2008 ปัจจุบันตั้งอยู่ที่จัตุรัสวัฒนธรรมซีตาน

## ประวัติศาสตร์

ซีตานเริ่มพัฒนาในสมัยราชวงศ์หมิงในฐานะพื้นที่ที่อยู่คู่กับเส้นทางสำหรับพ่อค้าจากทางตะวันตกเฉียงใต้ของจีนเพื่อเดินทางเข้าสู่ปักกิ่ง ร้านอาหารและร้านค้าถูกสร้างขึ้นในที่สุดเพื่อรองรับพ่อค้าเหล่านี้ ต่อมาเมื่อส่วนตะวันตกของเมืองกลายเป็นพื้นที่อยู่อาศัยสำหรับขุนนาง ซีตานจึงกลายเป็น พื้นที่การค้า การที่หน่วยงานราชการหลายแห่งตั้งอยู่ในพื้นที่นี้ในขณะที่ปักกิ่งอยู่ภายใต้การปกครองของสาธารณรัฐจีนก็ช่วยส่งเสริมการเติบโตทางเศรษฐกิจของซีตานด้วย

พื้นที่นี้เริ่มประสบกับการเติบโตอย่างมากในทศวรรษ 1950 เนื่องจากประชากรปักกิ่งเริ่มย้ายไปทางทิศตะวันตก จนกระทั่งช่วงทศวรรษ 1970 ซีตาน พร้อมด้วยเฉียนเหมินและหวังฝูจิ่งได้กลายเป็นสามพื้นที่การค้าหลักในปักกิ่ง

ปัจจุบัน พื้นที่นี้เป็นที่รู้จักไปทั่วปักกิ่งในฐานะแหล่งชอปปิง ห้างสรรพสินค้าและศูนย์การค้าหลายแห่งมีร้านค้าตั้งอยู่ในพื้นที่นี้ โดยร้านที่เก่าแก่ที่สุดคือสาขาในจีนของห้างสรรพสินค้าไต้หวัน ชุงโย (Chungyo)

นอกจากนี้ซีตานยังเป็นที่ตั้งของตรอกหลิงจิ้ง ซึ่งมีความกว้าง 32 เมตร (34 หลา) และถือเป็นหูท่งที่กว้างที่สุดในปักกิ่ง

### กำแพงซีตาน

กำแพงซีตาน ซึ่งมีอีกชื่อว่ากำแพงประชาธิปไตย (Democracy Wall) เป็นกำแพงอิฐยาวที่ตั้งอยู่บนถนนซีตาน เหตุการณ์การก่อสร้างกำแพงนี้ใน ค.ศ. 1978 ได้รับการยอมรับโดยทั่วไปว่าเป็นจุดเริ่มต้นของปักกิ่งสปริง กำแพงซีตานมีบทบาทสำคัญในการเคลื่อนไหวเพื่อประชาธิปไตยในปักกิ่งช่วงฤดูร้อน ค.ศ. 1979 ในช่วงเวลานั้น กำแพงได้รับโปสเตอร์จำนวนมากที่วิพากษ์วิจารณ์ผู้นำของประเทศจีน แม้แต่จอห์น เฟรเซอร์ นักข่าวชาวแคนาดาที่ได้รับรางวัลก็ยังติด "ต้าจื้อเป้า" (รายงานอักษรตัวใหญ่) ของเขาเอง ซึ่งเป็นประกาศเกี่ยวกับการทำแหวนตราทองหายที่ลงท้ายด้วยความรู้สึกทางการเมืองที่ไม่ชัดเจนอย่างน่าประหลาดจนเป็นเหตุให้เขาได้กล่าวปราศรัยต่อฝูงชนในจัตุรัสเทียนอันเหมินในช่วงฤดูร้อน ค.ศ. 1979 อย่างไรก็ดี ภายในเดือนธันวาคม ค.ศ. 1979 รัฐบาลเทศบาลกรุงปักกิ่งได้สั่งห้ามการติดโปสเตอร์บนกำแพงซีตานเพื่อพยายามจำกัดการเคลื่อนไหวเพื่อประชาธิปไตย รัฐบาลเทศบาลได้อนุญาตให้ติดโปสเตอร์ได้ที่สถานที่ภายในสวนเยฺว่ถาน สวนสาธารณะเล็ก ๆ ในปักกิ่งแทน แต่กำหนดให้ต้องลงทะเบียนกับทางเมืองและต้องตกลงจะ "รับผิดชอบต่อผลกระทบทางการเมืองและกฎหมายของข้อความเหล่านั้น" ในที่สุด เว่ย์ จิงเชิง นักเขียนโปสเตอร์ที่ได้รับการกล่าวถึงอย่างกว้างขวางที่สุดของกำแพงซีตาน ก็ถูกส่งตัวเข้าเรือนจำ

## การคมนาคม

พื้นที่นี้ให้บริการโดยสถานีซีตาน ซึ่งเป็นสถานีเปลี่ยนเส้นทางระหว่างรถไฟใต้ดินปักกิ่ง สาย 1 และสาย 4  นอกจากนี้ ยังมีรถโดยสารประจำทางปักกิ่งหลายสายที่ให้บริการในพื้นที่

## ภาครัฐและโครงสร้างพื้นฐาน
กระทรวงศึกษาธิการจีนมีสำนักงานใหญ่ตั้งอยู่ที่ ศีตาน

## การศึกษา

โรงเรียนประถมปักกิ่งซีตาน (จีน: 北京市西单小学, พินอิน: *Běijīng Shì Xīdān Xiǎoxué*) ให้บริการพื้นที่ซีตาน โรงเรียนแห่งนี้มีรากฐานมาจากโรงเรียนเอกชน โรงเรียนประถมเจี๋ยหมิน (洁民小学) ซึ่งก่อตั้งขึ้นใน ค.ศ. 1934 ต่อมาใน ค.ศ. 1953 กระทรวงศึกษาธิการได้เข้าควบคุมกิจการ ใน ค.ศ. 1958 โรงเรียนเจี๋ยหมินได้รวมเข้ากับโรงเรียนประถมซีตานโถวเถียว (西单头条小学) และโรงเรียนประถมไป๋เมี่ยว (白庙小学) โรงเรียนได้รับชื่อปัจจุบันคือ โรงเรียนประถมปักกิ่งซีตาน ในเดือนสิงหาคม ค.ศ. 2002

## อ้างอิง

## แหล่งข้อมูลอื่น

*Xidan Commercial Street from eBeijing, official website of Beijing government
*The Xidan Street
*Beijing Olympics Page on Xidan
*China.com Page on Xidan 
*Xidan Shopping Center  
*Beijing Xi Dan Primary School 
หมวดหมู่:ย่านต่างในปักกิ่ง
หมวดหมู่:เขตซีเฉิง